BEGRUNDELSE

1.BAGGRUND FOR FORSLAGET

•Forslagets begrundelse og formål

Forordning (EU) nr. 549/2013, ved hvilken det reviderede europæiske national- og regionalregnskabssystem (ENS 2010) blev oprettet, indeholder et begrebsmæssigt grundlag (bilag A) og et indberetningsprogram over data, der skal indberettes til Eurostat (bilag B). Efter indførelsen af ENS 2010 i 2014 er der sket en udvikling i en væsentlig statistisk klassifikation, som ENS er baseret på (en ny klassifikation af individuelt konsum efter formål eller COICOP), og også en udvikling i brugernes behov for nationalregnskabsdata. Kommissionen mener derfor, at forordning (EU) nr. 549/2013 bør ændres for at ajourføre henvisningerne til COICOP-klassifikationen og for at ajourføre indberetningsprogrammet, således at det afspejler nye brugerbehov. Kommissionen mener også, at det vil være belejligt at ophæve 11 retsakter vedrørende det foregående europæiske national- og regionalregnskabssystem (ENS 1995), da disse retsakter ikke længere er relevante.

•Sammenhæng med de gældende regler på samme område

Forslaget er i fuld overensstemmelse med gældende statistikbestemmelser i EU-lovgivningen.

•Sammenhæng med Unionens politik på andre områder

De nationalregnskabsdata, der udarbejdes og indberettes i overensstemmelse med forordning (EU) nr. 549/2013, anvendes i vid udstrækning med henblik på EU-politikker, og de foreslåede ændringer vil forbedre datatilgængeligheden for brugerne.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag

Artikel 338 i traktaten om Den Europæiske Unions funktionsmåde (TEUF) udgør retsgrundlaget for europæiske statistikker. Europa-Parlamentet og Rådet vedtager i henhold til den almindelige lovgivningsprocedure foranstaltninger, der sikrer, at der udarbejdes statistikker, hvor det er nødvendigt for, at Unionen kan udfylde sin rolle. I artikel 338 i TEUF fastlægges kravene til udarbejdelse af europæiske statistikker, der er nødvendige for gennemførelsen af Unionens aktiviteter, og som skal opfylde visse standarder med hensyn til upartiskhed, pålidelighed, objektivitet, videnskabelig uafhængighed, omkostningseffektivitet og de statistiske oplysningers fortrolighed, uden at det medfører uforholdsmæssigt store byrder for erhvervslivet.

•Nærhedsprincippet (for områder, der ikke er omfattet af enekompetence)

Nærhedsprincippet finder anvendelse, idet forslaget ikke hører under Unionens enekompetence. Forslaget til denne forordning er blevet udarbejdet med henblik på at fastholde relevansen af ENS 2010 for så vidt angår det begrebsmæssige grundlag og indberetningsprogrammet. Medlemsstaterne kan ikke selv i tilstrækkelig grad nå målet for den foreslåede foranstaltning med henblik på at sikre sammenlignelighed, pålidelighed og fuldstændighed. Foranstaltninger kan iværksættes mere effektivt på EU-plan på grundlag af en EU-retsakt. EU kan derfor vedtage foranstaltninger i overensstemmelse med nærhedsprincippet, jf. traktatens artikel 5.

•Proportionalitetsprincippet

Forslaget er i overensstemmelse med proportionalitetsprincippet. Behovet for at ajourføre forbindelsen til en væsentlig klassifikation og for at imødekomme brugerbehov i indberetningsprogrammet kan opfyldes ved en begrænset ændring af forordning (EU) nr. 549/2013.